Predkladacia správa

            Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  (ďalej len „ministerstvo“) ako ústredný orgán štátnej správy pre sociálne poistenie, starobné dôchodkové sporenie a pomoc v hmotnej núdzi predkladá na rokovanie vlády Slovenskej republiky návrh poslankyne Národnej rady Slovenskej republiky Jany VAĽOVEJ na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov (tlač 1275).
 
Návrhom poslankyne sa v článku I navrhuje novelizovať zákon č. 461/2003 Z. z. o sociálnom poistení  najmä o úpravu prevodu dôchodkových práv poistenca, ktorý sa stal úradníkom alebo iným zamestnancom Európskej únie alebo jej inštitúcií, vo vzťahu k dôchodkovému systému Európskej únie. Tým sa umožňuje vykonávanie článku 11 a 12 prílohy VIII Nariadenia Rady (EHS) č. 259/1968, ktorým sa ustanovuje Služobný poriadok a podmienky zamestnávania zamestnancov Európskych spoločenstiev. Poslankyňa navrhuje, aby sa zamestnancovi, ktorý mal prerušené povinné poistenie v nezamestnanosti z dôvodu čerpania rodičovskej dovolenky, obdobie takéhoto prerušenia započítavalo ako obdobie povinného poistenia v nezamestnanosti. Návrh nanovo definuje vymeriavací základ zamestnanca ako celý jeho zdaniteľný príjem s ohľadom na výnimky ustanovené v § 138 ods. 2 zákona č. 461/2003 Z. z. o sociálnom poistení. Poslankyňa ďalej navrhuje s účinnosťou od 1. januára 2011 vypustiť zo zákona o sociálnom poistení povinnosť samostatne zárobkovo činnej osoby predložiť príslušnej pobočke Sociálnej poisťovne výpis z daňového priznania, z opravného daňového priznania a dodatočné daňové priznanie vzhľadom na návrhom zákona spresnenú povinnosť Daňového riaditeľstva Slovenskej republiky oznámiť tieto skutočnosti Sociálnej poisťovni. Daňové riaditeľstvo Slovenskej republiky bude pritom vychádzať z daňového priznania samostatne zárobkovo činnej osoby, ktorá v ňom uvedie aj údaj o jednotlivých obdobiach výkonu zárobkovej činnosti. V článku II sa navrhuje novelizácia zákona č. 43/2004 Z. z. o starobnom dôchodkovom sporení a o zmene a doplnení niektorých zákonov najmä v súvislosti s úpravou prevodu dôchodkových práv poistenca vo vzťahu k dôchodkovému systému Európskej únie vyjadrenou v článku I tohto návrhu. V článku III obsiahnutá novelizácia zákona č. 599/2003 Z. z. o pomoci v hmotnej núdzi a o zmene a doplnení niektorých zákonov smeruje k tomu, aby poberatelia predčasného starobného dôchodku boli pri posudzovaní nároku na dávku a príspevky v hmotnej núdzi v rovnakom postavení ako poberatelia iných dôchodkových dávok.

Z á v e r :
Ministerstvo odporúča vysloviť súhlas s návrhom poslankyne Národnej rady Slovenskej republiky Jany Vaľovej.